recursal/SuperWikiNEXT-32B huggingface dataset:
**Generic Routing Encapsulation** או **GRE** הוא פרוטוקול מנהור שפותח בסיסקו מערכות אשר מאפשר הכמסה של פרוטוקולי רשת שונים בקו תקשורת וירטואלי ברשת IP.

תקנים
-----

* RFC 1701: *Generic Routing Encapsulation (GRE)* (אינפורמטיבי)
* RFC 1702: *Generic Routing Encapsulation over IPv4 networks* (אינפורמטיבי)
* RFC 2637: *Point to Point Tunneling Protocol* (אינפורמטיבי)
* RFC 2784: *Generic Routing Encapsulation (GRE)* (הצעת תקן, עודכן על ידי RFC 2890)
* RFC 2890: *Key and Sequence Number Extensions to GRE* (הצעת תקן)

שימושים
-------

דוגמאות שימוש לפרוטוקול כוללות בין היתר:

* שימוש ב-GRE יחד עם PPTP ליצירת VPN
* שימוש ב-GRE על גבי VPN מוצפן ב-IPsec
* וירטואליזציה של רשתות במסגרת Network Virtualization using Generic Routing Encapsulation ‏(NVGRE) במסגרת RFC 7637

### מבנה כותרת חבילת GRE סטנדרטית

המבנה של כותרת חבילת GRE סטנדרטית מוגדר במסגרת RFC 2784 ו-RFC 2890:

| Bits 0–3 | 4–12 | 13–15 | 16–31 |
| --- | --- | --- | --- |
| C |  | K | S | Reserved0 | Version | Protocol Type |
| Checksum *(optional)* | Reserved1 *(optional)* |
| Key *(optional)* |
| Sequence Number *(optional)* |

*C*ביט סיכום ביקורת. מסומן ב-1 כאשר מופיע סיכום ביקורת.
*K*ביט מפתח. מסומן כ-1 כאשר מופיע מפתח.
*S*ביט מספר סידורי. מסומן ב-1 כאשר יש מספר סידורי.
*Reserved0*ביטים שמורים; קבועים ל-0.
*Version*מספר גרסת GRE ; נקבע ל-0.
*Protocol Type*מייצג את סוג פרוטוקול ה-EtherType של התוכן המכומס. (לדוגמה עבור IPv4, הערך יהיה 0x0800)
*Checksum*מופיע כאשר ביט C מסומן; מכיל סיכום ביקורת עבור כותרת ותוכן חבילת ה-GRE.
*Reserved1*מופיע כאשר ביט C מסומן; נקבע ל-0.
*Key*מופיע כאשר שדה K מסומן; מכיל מפתח ספציפי לאפליקציה.
*Sequence Number*מופיע כאשר שדה S מסומן; מכיל מספר סידורי של חבילת ה-GRE.

קישורים חיצוניים
----------------

ויקישיתוף מדיה וקבצים בנושא **Generic Routing Encapsulation** בוויקישיתוף
**Geo Eye 1** הוא שמו של לוויין תצפית מסחרי בעל רזולוציה גבוהה במיוחד. בזמן שיגורו ב-2008 היה הלווין המסחרי הראשון שיכול לצלם ברזולוציה של 41 סנטימטרים. הלוויין נמצא בבעלות של חברת GeoEye, חברה המספקת צילומי לוויין למגוון יישומים, על בסיס מסחרי, המפעילה בין השאר את לוויין הצילום המסחרי הראשון שצילם ברזולוציה של מטר אחד, איקונוס.

הלוויין מצויד במערך חיישנים מולטיספקטראלי המסוגל לייצר הדמאות צבעוניות של כדור הארץ, ברזולוציה פחותה מהמיטבית - 1.65 מטר לעומת 41 סנטימטר במוד פאנכרומטי (תצלומים בגווני אפור).

יישומים
-------

תצלומי הלוויין ישמשו למגוון יישומים, ובהם:

* ביטחון (יישומים צבאיים, ביטחון פנים, ניטור גבולות)
* ניטור תעבורה ימית ואווירית
* מיפוי
* מעקב אחר שדות נפט וגז
* חקלאות
* ניטור הסביבה

ביצועי הלוויין
--------------

התמונה הראשונה שצילם הלוויין ששוחררה לציבור. אוניברסיטת קוצטאון בפנסילבניה, ארצות הברית.
Geo Eye 1 הוא הלוויין המסחרי הראשון בעולם עם רזולוציה מתחת לחצי מטר. בצילום פאנכרומטי (תמונות בגווני אפור) הלוויין מסוגל לייצר הדמאות ברזולוציה של 41 סנטימטרים. באופן הפעולה המולטי ספקטראלי, הלוויין מצלם בארבעה אורכי גל ומסוגל לייצר תמונות בעלות רזולוציה של 1.65 מטרים. תמונה ראשונה שצילם הלוויין פורסמה על ידי החברה ב - 10.10.2008 .

הלוויין מסוגל לשמור על מיקומו בדיוק של עד שלושה מטרים, דיוק המאפשר ללקוחותיו לעשות שימוש במידע לשם קביעת מיקומם של אובייקטים שונים על הקרקע בדיוק זה, למשל ככלי תכנון עיר ותשתיות קרקעיות שונות.

כושר כיסוי
----------

הלוויין מסוגל לצלם שטח כולל של 700,000 קמ"ר ביממה, במוד הפעולה הפאן כרומטי, ו-350,000 קמ"ר במוד הפעולה המולטי ספקטראלי. מסלול הלוויין מאפשר לו לחלוף מעל נקודה מסוימת פעם ביומיים.

מצלמת הלוויין
-------------

הטלסקופ המותקן בלוויין, ביחד עם מערך גלאי ה-CCD, מערכת הבקרה והעיבוד, מסוגלים לעבד 700 מיליון פיקסלים בשנייה. המצלמה יכולה לסרוק מצד לצד בעת חליפת הלוויין, או להתמקד באותו אזור תוך כדי תנועה, על מנת לייצר הדמאות סטריאוסקופיות של אזורי עניין.

שיתוף פעולה עם גוגל והגבלת הרזולוציה
------------------------------------

חברת גוגל רכשה בלעדיות על צילומי הלוויין שיהיו זמינים כשירות חינם לציבור דרך Google Earth בלבד. בגלל מגבלות חוקיות על חברות אמריקניות לאספקת צילומי לוויין, תצומצם הרזולוציה של התצלומים שימכרו לגורמים שונים, ובהם ל-Google Earth לרמה של חצי מטר. ישראל, הנהנית מהגנה מיוחדת של חוק אמריקני, תמשיך להופיע ברזולוציה של כשני מטרים. לקוחות מועדפים שיאושרו על ידי הממשל האמריקני יוכלו לקנות תמונות ברזולוציה המיטבית של 41 סנטימטרים.

ראו גם
------

* Geo Eye 2
**GeoRSS** הוא הרחבה של RSS המאפשרת הוספת מידע גאוגרפי לעדכוני RSS.

מספר יישומים באינטרנט כוללים כיום מידע נוסף הנקרא Geotagging והוא הוספת תגיות שמצביעות גם על מיקום פיזי על מפה. לדוגמה כאשר מאחסנים תמונה באתר כמו פליקר ניתן להוסיף לתמונה תגיות שמאפשרות חיפושים בחיתוכים שונים.

באותה שיטה, ניתן גם להצביע על המקום שבו צולמה התמונה, באמצעות תגיות מיוחדות שכוללות את הקואורדינטות של המקום בו צולמה התמונה (קו רוחב וקו אורך). תוכנות ושירותים אחרים יכולים להשתמש במידע זה להצגה של תמונות על גבי מפה, במקום שבו הן צולמו.
GeoRSS הוא פרוטוקול שמאפשר הכללה של מידע זה גם ב RSS FEED של האתר ולכן קל לשתף מידע זה.
דוגמה לשימוש אפשרי יכולה להיות אתרים שמפרסמים חדשות באמצעות ,RSS שיכולים להשתמש ב GeoRSS וכך להציג את הכתבות מקושרות למקומות הרלוונטיים על המפה. מספר ספקי בלוג מאפשרים גם כן שילוב של GeoRSS וכך ניתן לראות את הבלוג על מפה, כקישור רגיל, או אפילו במיקום שונה על המפה לכל כניסה בבלוג.

כמו ב RSS רגיל, מתפתחים כיום כלים להצגה של המידע והם נקראים GEORSS AGGREGATORS והם מאפשרים הצגה משולבת של תוכן ממקורות רבים, ולכן ניתן לראות לדוגמה על מפה חדשות, מידע על רעידות אדמה, תמונות וכל מידע שמופץ מלכתחילה עם GeoRSS.

ראו גם
------

* SensorML

קישורים חיצוניים
----------------

* 

* אתר האינטרנט הרשמי של GeoRSS
**ג'ון ויליאם הנרי השני** (באנגלית: **John William Henry II**; נולד ב-13 בספטמבר 1949) הוא איש עסקים אמריקאי, בעל השליטה בקבוצות הספורט בוסטון רד סוקס וליברפול ובעיתון הבוסטון גלוב. הונו הוערך על ידי מגזין פורבס בכ-1.4 מיליארד דולר נכון לפברואר 2015.

חייו
----

הנרי נולד בקווינסי שבאילינוי וגדל בחווה חקלאית בקווינסי ובפורסט סיטי שבארקנסו. הוא למד פילוסופיה במספר מכללות אך לא סיים את התואר. כשאביו נפטר ב-1975 קיבל הנרי אחריות על החווה בארקנסו, שעסקה בגידול פולי סויה על פני שטח של כ-1,000 אקר. הוא החל לעסוק במסחר בחוזים עתידיים על סויה, שהניב לו רווח משמעותי. בשנים לאחר מכן העמיק את עיסוקו בתחום המסחר בסחורות עתידיות ופיתח מודל שסייע לו לזהות בהקדם את מגמות השוק. ב-1981 הקים בית השקעות בתחום בקליפורניה שעד מהרה הפך להיות אחד מהמובילים בתחומו בארצות הברית. 

ב-1989 החל להשקיע בתחום עסקי הספורט. יחד עם מספר שותפים הוא הקים את קבוצת הבייסבול ווסט פאלם טרופיק שהשתתפה בליגת ותיקים (שחקנים מעל גיל 35) שנוסדה באותה שנה. הוא מכר את הפעילות לאחר עונה אחת. ב-1991 רכש 1% ממניות קבוצת ניו יורק יאנקיז בעבור מיליון דולר. ב-1999 רכש תמורת 158 מיליון דולר את הבעלות על קבוצת פלורידה מרלינס מה-MLB, ליגת הבייסבול הבכירה. ב-2001 רכש את קבוצת בוסטון רד סוקס ו-80% מרשת השידור NESN תמורת סכום של 695 מיליון דולר. תחת ניהולו בוצע שיפוץ מקיף באצטדיון פנווי פארק ו-NESN הפכה לפרת מזומנים. מבחינה ספורטיבית זכתה הקבוצה להצלחה רבה, ב-2004 לאחר 86 שנות בצורת, זכו הרד סוקס בוורלד סיריס. הם חזרו על הישג זה גם ב-2007, 2013 ו-2018.

בנוסף לבייסבול, רכש הנרי ב-2010 את השליטה בקבוצת הכדורגל האנגלית ליברפול מהפרמייר ליג תמורת 300 מיליון לירות שטרלינג. ב-2007 רכש 50% מקבוצת Roush Racing המתחרה במרוצי המכוניות נאסקאר. 

ב-2013 רכש הנרי מקבוצת הניו יורק טיימס את השליטה בעיתון הבוסטון גלוב תמורת 70 מיליון דולר. 

הנרי נשוי בפעם השלישית ואב לשתי בנות.

קישורים חיצוניים
----------------

ויקישיתוף מדיה וקבצים בנושא **ג'ון הנרי** בוויקישיתוף
* ג'ון הנרי, ברשת החברתית טוויטר
* The (dis)passion of John Henry, אתר ESPN, ‏26 בנובמבר 2011
* John Henry a keen student of risk, reward, באתר הבוסטון גלוב, 3 באוגוסט 2013
* פרופיל באתר פורבס

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007406285205171
* GND: 1173475966
* LCCN: n2017057848
* VIAF: 2442150688326112660008
* WorldCat: lccn-n2017057848

 |
הרב **אליעזר מנוח פלצינסקי** (כ"ח בחשוון ה'תרע"ב, 19 בנובמבר 1911 - כ"ד בתשרי ה'תשס"ח, 6 באוקטובר 2007) היה ראש ישיבה וראש כולל בישראל ובחו"ל.

ביוגרפיה
--------

נולד בעיירה ווישקי הסמוכה לעיר דווינסק (דאוגבפילס) שבלטביה לרב שלמה יהודה לייב פליצינסקי – חתנו של הרב נתן צבי פינקל הסבא מסלבודקה, ומי שהיה לימים רבה של העיר דווינסק.

בגיל עשר היה לתלמידו של הרב מנחם מנדל ז'ק, רבה של ריגה. לאחר מכן למד בישיבת 'אור ישראל' שבסלבודקה אצל הרב יחזקאל ברשטין בעל ה"דברי יחזקאל" והרב יוסף פרבר. למד בישיבת מיר. בחורף תרצ"ז שלחו ראש הישיבה רבי אליעזר יהודה פינקל עם קבוצה של תלמידים בולטים ללמוד אצל הרב יצחק זאב הלוי סולובייצ'יק בבריסק.

עם פרוץ מלחמת העולם השנייה נמלט לארץ ישראל. בשנת תש"ד (1944) נישא לעטיל, בת הרב אריה לוין (נפטרה באב תשע"ח). עמד בקשר עם החזון איש והתכתב איתו, בעיקר בדיני רשויות ומחיצות. ההתכתבות פורסמה בספרו "שלום יהודה - מועד" [הוצאה מחודשת תשס"ח]. בשנת תש"ו נקרא על ידי הרב אייזיק שר לסייע בהקמת ישיבת סלבודקה בבני ברק.

בשנת תש"ח החל לשמש כראש "ישיבת בית אריה", שהפכה בהמשך לכולל. נהג למסור בביתו מידי ליל שבת 'חבורות' - שיעורים לעשרות מתלמידי ישיבת חברון. בשיעורים השתתפו תלמידים שהפכו לימים לראשי ישיבות בולטים, כמו הרב מרדכי שלמה ברמן, הרב ברוך מרדכי אזרחי והרב דוד כהן.

כיום עומד בראשות הכולל בנו הרב שלמה יהודה פלצינסקי.

בשנות השישים והשבעים שימש כראש ישיבת תומכי תמימים המרכזית בישראל של חב"ד בכפר חב"ד ובלוד. היה גם ראש ישיבה בישיבת הנגב (עזתה) שבראשות הרב יששכר מאיר וראש 'כולל רבנים בריטניה' שבגייטסהד, אנגליה.

בשנת תשכ"ב הוציא לאור את ספרו "שלום יהודה" הדן בסוגיות מסדר מועד. הספר זכה בפרס הרב קוק לספרות תורנית בשנת תשכ"ד. בשנת תשמ"ג פרסם כרך נוסף, על סדר נשים.

נפטר בליל שבת בראשית כ"ד בתשרי שנת תשס"ח (2007) בגיל 96 ונטמן בחלקת הנביאים שבהר הזיתים בירושלים.

לקריאה נוספת
------------

* קובץ תורני, **ספר הזיכרון - משולחן מלכים**, מכון מורשה, ניסן תשס"ח

קישורים חיצוניים
----------------

* ספרו שלום יהודה על סדר מועד
* ספרו שלום יהודה על סדר נשים
* אליעזר מנוח פלצינסקי (1912-2007), דף שער בספרייה הלאומית

הערות שוליים
------------

1. ↑  ראו: סיוע לרבנים פליטים, באתר ארכיון המדינה, עמ' 6; תלמידי ישיבות פליטים, באתר ארכיון המדינה, עמ' 11
2. ↑  הגאון ר' אליעזר פלצ'ינסקי ע"ה
3. ↑  רב בן 90 זכה בפרס הרב קוק, דבר, 18 בדצמבר 1963

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007312063305171
* ISNI: 0000 0000 6696 0953
* LCCN: no91006430
* VIAF: 29094965
* WorldCat: lccn-no91006430

 |
איסוף ומעצר יהודים ברחוב ביאשי, בזמן פרעות יאשי
**דרג אופרטיבי מס' 1** (ברומנית: **eșalonul I operativ**), הידוע גם בשם **האשלון המיוחד**, הייתה יחידה צבאית מיוחדת שהוקמה ברומניה, לקראת כניסתה למלחמת העולם השנייה. דרג אופרטיבי מס' 1 הוקמה ופעלה במסגרת השירות החשאי הרומני וראשית פעילותה הייתה בהכנות וביצוע פרעות יאשי.

בראש היחידה עמד תחילה אאוג'ן קריסטסקו Eugen) Cristescu) ולאחר מכן יון ליסייביץ (Ion Lisievici). היחידה פעלה במתכונת דומה לאינזצגרופן והייתה מתואמת עם הגרמנים באמצעות המאיור הגרמני דובר הרומנית אלכסנדר שטרנסקי (Alexandr von Stranschi) והקולונל הרומני יונסקו מיקנדרו (Ionescu Micandru).

לפי דיווח של בראונשטיין, תושב יהודי מיאשי, היחידה, שכונתה בפי היהודים "הגסטאפו הרומני", הגיעה ליאשי כשבועיים לפני הפרעות והמרכז שלה הוקם ברחוב פקוררי, בקרבת היציאה מהעיר. במקום זה הם חימשו פורעים רבים בנשק שסופק ישירות על ידי שירות המודיעין המיוחד והיה מחוץ לכל בקרה צבאית או משטרתית. ברחוב פקוררי התגורר ז'וניוס לקה (קרוב משפחתו של ראדו לקה), עוזר ראש המשרד הסטטיסטי של שירותי המודיעין ביאשי והוא סיפק לקריסטסקו את כל המידע על המוקדים והמרכזים היהודים ביאשי.

שלוש קבוצות מבצעיות (echipe), שנשלחו מבוקרשט לקחו חלק בביצוע הפרעות ביאשי.

לקריאה נוספת
------------

* ז'אן אנצ'ל, **הקדמה לרצח – פרעות יאסי, 29 ביוני 1941**, הוצאת יד ושם, 2003, עמ' 13–20.

הערות שוליים
------------

1. ↑  ALEXANDRU FLORIAN, Memoria publică și capacanele actului de justiţie.  (ברומנית)
2. ↑  ז'אן אנצ'ל, **הקדמה לרצח – פרעות יאסי, 29 ביוני 1941**, הוצאת יד ושם, 2003, עמ' 13
|  |  |  |
| --- | --- | --- |
| 

| מאזן הדרבים בכל המסגרות |
| --- |
| 




* ניצחונות לרומא: 63 (37.3%)
* ניצחונות לנאפולי: 52 (30.8%)
* תיקו: 54 (32.0%)

 |

 |

**דרבי השמש** (באיטלקית: **Derby del Sole**) הידוע גם בשם **הדרבי הדרומי** (**Derby del Sud**), הוא שמו של משחק הדרבי בכדורגל בין הקבוצות האיטלקיות רומא ונאפולי.

הדרבי ידוע כאחד המשחקים הגדולים ביותר באזורי מרכז איטליה (אנ') ודרום איטליה. הדרבי תפס תאוצה בעיקר בשל מפגשים בין הקבוצות בשנות ה-1970 וה-1980, ונהפך לקרב יצרי בין הקבוצות וארגוני האוהדים.

היסטוריה
--------

שתי הקבוצות יצגו את דרום איטליה ומרכזה לראשונה בעונת 1927/1928 בליגה הלאומית האיטלקית, אך היו בשני בתים שונים ולכן לא נפגשו.

הדרבי הראשון בין שתי הקבוצות אירע במסגרת הגלגול הקודם של הקופה איטליה - גביע CONI לשנת 1928 (איט') בו נאפולי ניצחה 0–2.

גם בעונת 1928/1929 בליגה הלאומית האיטלקית הקבוצות לא נפגשו בשל חלוקת הליגה לשני בתים נפרדים.

כשנה לאחר מכן, כל הקבוצות אוחדו לבית אחד במסגרת הסרייה א'. בעונת 1929/1930 בסרייה א' שני המפגשים בין הקבוצות הסתיימו בתיקו.

תוצאות לפי מפעל
---------------

| שם המפעל | מספר המשחקים ששוחקו | ניצחונות לרומא | תוצאות תיקו | ניצחונות לנאפולי |
| --- | --- | --- | --- | --- |
| סרייה א' | 150 | 51 | 52 | 47 |
| קופה איטליה | 17 | 11 | 2 | 4 |
| גביע CONI | 2 | 1 | 0 | 1 |
| סך הכל | 169 | 63 | 54 | 52 |

כובשי השערים המצטיינים
----------------------

רשימה של השחקנים אשר כבשו חמישה שערים או יותר בדרבי השמש לאורך השנים:

8 שערים

דינו דה קוסטה (אנ') - רומא

7 שערים

אמאדאו אמאדי (אנ') - רומא ונאפולי 

פרנצ'סקו טוטי - רומא 

אדינסון קבאני - נאפולי

6 שערים

קארקה - נאפולי 

ז'וזה אלטפיני - נאפולי 

אנטוניו ווייאק (אנ') - נאפולי

5 שערים

דריס מרטנס - נאפולי 

מרקו דל וקיו - רומא 

צ'זארה אגוסטו פאזאנלי (אנ') - רומא 

דייגו מראדונה - נאפולי 

מארק המשיק - נאפולי

הערות שוליים
------------

1. ↑  נכון ליולי 2020. כולל את המשחקים בליגה, בגביע האיטלקי, בליגת האלופות, בגביע הליגה ובסופר קאפ האיטלקי.
בסלנג עברי, **וּש** היא סיומת (מוספית) שמקורה בשפות סלאביות וביידיש ונועדה להביע חיבה, בעיקר כשהיא מצורפת לשמות פרטיים. כך, למשל, חנה בצירוף הסיומת הופכת לחנוש, דן הופך לדנוש וכיוצא בזה.
לעיתים יצרה הסיומת את כינוי החיבה בו מוכר אדם, כמו במקרה של איש הפלמ"ח גבריאל רפפורט, שכונה "גברוש". יוצרי סדרת הטלוויזיה "רגע עם דודלי" ששודרה בשנות ה-70 בחרו בכינוי "חביתוש" לדמות בתוכנית שהייתה עשויה מחבית.

בעשור השני של המאה ה-21 התפתח השימוש בסיומת בשפת הפקצות, והתרחב גם לשמות עצם שאינם שמות פרטיים, ואף למילים נוספות. בין המילים הבולטות "היי ו"ביי" (מילים שכשלעצמן מקורן באנגלית), שהפכו ל"הַיוּש" ו"בַּיוּש", בהתאמה. פרודיה על שימוש זה בסיומת נעשתה בסדרה "ארץ נהדרת", בה הדמות קשת ליבליך (שני כהן) נערכה לחגיגות ה"בת מצווש" שלה, תוך שימוש מופרז במילים עם הסיומת.

אף שככלל הסיומת יוצרת הקשר חיובי, יוצאת מן הכלל היא המילה "ערבוש", מילת גנאי לערבים. רוביק רוזנטל סבור כי השימוש בסיומת במקרה זה נועד להקטין את הערבי ולהציגו כחלש.

ב-2019, כמתיחה לכבוד אחד באפריל, פרסמה האקדמיה ללשון העברית פוסט בפייסבוק אודות אישור הסיומת כתקנית בעברית ואודות משמעותה ושימושיה.

קישורים חיצוניים
----------------

* רוביק רוזנטל, הזירה הלשונית: ככה נראית העברית באינטרנט, באתר nrg‏, 21 באפריל 2011

הערות שוליים
------------

1. ↑  רוביק רוזנטל, "גזענות לשונית", **הד החינוך** 85, 4 (2011), 72–73, באתר הסתדרות המורים בישראל.
2. ↑  אישור האקדמיה לשימוש בסיומת -וש, בעמוד הפייסבוק של האקדמיה ללשון העברית, 1 באפריל 2019
**ולצ'אני** (בסלובקית: **Vlčany**, בהונגרית: **Vágfarkasd**) הוא כפר בדרום מערב סלובקיה, במחוז ניטרה, השוכן על גדות נהר ואה.

תולדות היישוב
-------------

התיעוד הראשון לכפר הוא משנת 1113. שמו המקורי של היישוב, ואגפרקשד, בא מהמילה ההונגרית לזאב ("פרקש") בצירוף נהר ואה ("ואג" בהונגרית), ובמשך השנים היה בשליטת משפחות אצולה הונגריות.

בסוף המאה ה-16 הוקמה ביישוב כנסייה פרוטסטנטית, ובהמשך הוקמו בו גם כנסיות קתוליות. במהלך המאה ה-17 סבל היישוב מפלישות הטורקים לאזור.

בשנת 1919 נכלל היישוב בתחומי צ'כוסלובקיה, ובשנת 1938 הועבר במסגרת בוררות וינה הראשונה לתחומי הונגריה, וזאת עד תום מלחמת העולם השנייה.

רוב האוכלוסייה בכפר היא הונגרית (מעל ל-70%), ומיעוטה סלובקית. מקור הפרנסה המסורתי של היישוב הוא גידול תוצרת חקלאית.

יהודי היישוב
------------

בכפר התקיימה עד השואה קהילה יהודית קטנה, בת מאות בודדות של אנשים, ובמקום פעלו בית כנסת ובית ספר יהודי.

במאי 1944, לאחר כניסת הגרמניה להונגריה, גורשו יהודי הכפר, ושולחו למחנה ההשמדה אושוויץ.

קישורים חיצוניים
----------------

ויקישיתוף מדיה וקבצים בנושא **ולצ'אני** בוויקישיתוף
* 

* אתר האינטרנט הרשמי של ולצ'אני
* בית הכנסת בואגפרקשד באתר יד ושם
* כיתה בבית הספר היהודי בואגפרקשד באתר יד ושם
* רשימת נספים מואגפרקשד באתר יד ושם
* "ולצ'אני", באתר JewishGen (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007467873905171
* GND: 4845129-0
* LCCN: n2004034360
* VIAF: 128044756
* WorldCat (עם VIAF): 128044756

 |
**אדריאן ואן דה פלדה** (בהולנדית: **Adriaen van de Velde**‏; 30 בנובמבר 1636 – 21 בינואר 1672) היה צייר בעלי חיים ונוף הולנדי, בנו של וילם ואן דה פלדה (האב) ואחיו של וילם ואן דה פלדה (הצעיר), הצייר הימי.

ביוגרפיה
--------

אדריאן לא רצה להיות צייר ימי ולכן הוכשר בסטודיו של יאן וינאנץ, צייר הנוף. שם הוא הכיר את פיליפס ואוורמן, שכנראה סייע לו בלימוד ציור בעלי החיים, והיה בעל השפעה חזקה על אמנותו. לאחר התקדמות מהירה במיוחד, הועסק על ידי אדונו לצייר דמויות בתוך קומפוזיציות הנוף שלו, והוא נתן שירות דומה למיינדרט הובמה, יאקוב ואן רויסדאל, ואמנים אחרים באותה העת. לדברי Houbraken, הוא נפטר תוך כדי שיתוף פעולה עם יאן ואן דר היידן צייר בעלי חיים.

הנושאים החביבים עליו היו סצינות של שטחי מרעה פתוחים, עם כבשים, בקר ועזים, אותם צייר בזריזות, בדיוק רב של רישום ובצביעה כסופה וברורה. הוא צייר כמה סצינות חורף קטנות עם דמויות של מחליקים, וכמה נושאים דתיים, כמו הירידה מהצלב, עבור כנסייה קתולית באמסטרדם ונדידת יעקב (1663, אוסף וואלאס).

בנוסף לציוריו, שכמאתיים מהם בקטלוגים, הוא ביצע כעשרים תחריטים, כנראה נעשו בגיל ארבע עשרה.

ואן דה פלדה התגורר בקלברסטראט, ליד רגוליירספורט.

גלריה
-----

* 
* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **אדריאן ואן דה פלדה** בוויקישיתוף
* אדריאן ואן דה פלדה, באתר אנציקלופדיה בריטניקה (באנגלית)

הערות שוליים
------------

1. ↑  Chisholm, Hugh, ed. (1911). "Vandevelde, Adrian". Encyclopædia Britannica. 27 (11th ed.). Cambridge University Press. p. 887.
2. ↑  "Adriaen van de Velde (1636 - 1672), The Migration of Jacob"

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007513424805171
* BNE: XX1567478
* BnF: cb149599468 (data)
* BPN: 19113773
* DSI: 11551
* GND: 123032296
* ISNI: 0000 0000 6664 2357
* KulturNav: d4ed2173-8053-41bb-8f73-e3e5173c5057
* LCCN: nr2002000735
* LNB: 000249769
* NGV: 6029
* NKC: xx0057803
* NTA: 241795788
* RKD: 79763
* SUDOC: 08082854X
* TePapa: 2331
* ULAN: 500007230
* VcBA: 495/353046
* VIAF: 76585672
* WorldCat: lccn-nr2002000735

 |
**אדריאן הסלר** (בגרמנית: **Adrian Hasler**; נולד ב-11 בפברואר 1964) הוא פוליטיקאי וכלכלן מליכטנשטיין, שכיהן בין השנים 2013–2021 כראש ממשלת ליכטנשטיין ועמד בעבר בראש כוחות המשטרה הלאומית של ליכטנשטיין.

ביוגרפיה
--------

נולד בעיר ואדוץ שבליכטנשטיין. למד בבית הספר התיכון בואדוץ, אותו סיים ב-1984. למד מנהל עסקים עם התמחות בפיננסים והנהלת חשבונות באוניברסיטת סנט גאלן שבשווייץ, שם סיים את לימודיו האקדמיים ב-1991. מאוחר יותר כיהן כראש השליטה באורגן "*Thin Films* of *Balzers AG".* מ-1996 עד 2004 כיהן כראש קבוצת הפיננסים וכסגן מנהל של "*Verwaltungs- und Privat-Bank"* בואדוץ, עיר הולדתו.

הוא נבחר לפרלמנט של ליכטנשטיין ב-2001 כנציג של מפלגת האזרחים הפרוגרסיבית (FBP). במרץ 2004 הוא פרש מתפקידו כחבר פרלמנט והפך לראש כוחות המשטרה הלאומית של ליכטנשטיין. ב-1 באפריל 2004 הוא החליף כאמור את הראש הקודם של כוחות המשטרה הלאומית, מרטין מייר.

ב-2012 הוא נבחר כנציג מפלגת האזרחים הפרוגרסיבית לראשות הממשלה בבחירות 2013 במדינה. בבחירות אלו ניצחה המפלגה והסלר מונה לראש ממשלת ליכטנשטיין. הוא נכנס לתפקידו ב-27 במרץ 2013. כראש ממשלה הוא כיהן בנוסף כשר לענייני ממשלה כלליים וכשר האוצר. לקראת הבחירות שנערכו בפברואר 2021 הודיע כי לא יתמודד לכהונה נוספת כראש ממשלה. לאחר השבעת הממשלה החדשה ב-25 במרץ פרש מתפקידו והוחלף על ידי מי שהיה בעבר סגן ראש הממשלה וחבר הממשלה, דניאל ריש.

נשוי לגודרון אלקוח מ-28 במאי 2003 ולהם שני בנים.

קישורים חיצוניים
----------------

ויקישיתוף מדיה וקבצים בנושא **אדריאן הסלר** בוויקישיתוף
* אדריאן הסלר, ברשת החברתית טוויטר

הערות שוליים
------------

1. 1 2 3 4  Hasler, Adrian – Historisches Lexikon, historisches-lexikon.li (בגרמנית)
2. ↑  Adrian Hasler - Munzinger Biographie, www.munzinger.de
3. ↑  Regierungschef Adrian Hasler tritt nicht mehr an - Liechtenstein - Liechtensteiner Volksblatt, die Tageszeitung für Liechtenstein, Liechtensteiner Volksblatt (ב־)
4. ↑  Regierungschef Dr. Daniel Risch, www.regierung.li

|  |  |
| --- | --- |
| בקרת זהויות עריכת הנתון בוויקינתונים | 
* GND: 1188563963
* VIAF: 81562549
* WorldCat: viaf-81562549

 |
יחזקאל דנין ורעייתו רחל, 1929
**בני משה** היה ארגון סתרים מסוג ארגון אחווה גברי וציוני, שהוקם במתכונת דומה לארגון הבונים החופשיים. מייסד הארגון היה אחד העם. הארגון נוסד באודסה בשנת 1889 בתאריך ז' באדר, שעל פי המסורת היהודית הוא יום הולדתו ויום פטירתו של משה רבנו, ועל שמו הוא נקרא. החברים הידועים בארגון היו ד"ר יהודה לייב מטמון-כהן, שייסד מאוחר יותר את הגימנסיה העברית "הרצליה", הסופרים יהושע ברזילי ויהודה גור, העסקנים מנחם אוסישקין ומאיר דיזנגוף, הרופא ד"ר הלל יפה והסוחר ופעיל ההתיישבות יחזקאל דנין (סוכובולסקי), בביתו הוקם הסניף הארץ־ישראלי. הארגון פעל באמצעות הלשכות של תנועת "חובבי ציון" באודסה, בוורשה בווילנה וביפו.

האגודה דגלה בהכשרה רוחנית שתטפח לאומיות יהודית מוסרית כהכנה להתיישבות בארץ. היא כללה מאה חברים בקירוב, שנבחרו בקפדנות. 
ב-1896 הצטרף אליה חיים ויצמן.

חברי הארגון חיפשו דרך חדשה בתוך תנועת חובבי ציון, בהנהגת אחד העם, הם דגלו בציונות הרוחנית. רבים מחברי התנועה חשו כי התנועה חייבת בשינוי רדיקלי, שינוי שיפנה את המאמץ העיקרי מעלייה לארץ ישראל או מאמצים דיפלומטיים במסגרת הציונות המדינית, אל תהליך "הכשרת הלבבות" ולהרחיב בקרב העם את רעיון הלאומיות היהודי:

> 
> ...להרחיב מעט מעט ממשלת הרעיון בקרב העם, עד שיקומו לו פועלים אמתיים, שיהיו מוכשרים מכל הצדדים לעסוק בהוצאתו לפעולה.
> 
> 
> 
> — (אחד העם, "לא זה הדרך!")
> 

חברי הארגון, הקשור קשר הדוק לארגון מנוחה ונחלה, באו משורות חובבי ציון ותפקידו המוצהר היה "להכשיר את הדור למילוי תפקידיו הלאומיים", דהיינו "הכשרת הלבבות". הם סברו כי על מנת להגשים את התחייה הלאומית של היהודים בארץ ישראל יש להכשיר הנהגה של יחידי סגולה שינהיגו את העם. חברי האגודה הצעירים יצאו בעיקר נגד אפוטרופסות הברון רוטשילד במושבות והתערבותו בהתנהלות היישוב.

חברי הארגון פעלו להקמת בתי ספר, ובפרט בתי ספר לבנות, אספו ספרים לשם הקמת ספריות בארץ ישראל, הוציאו לאור עיתון בשם "מכתבים מארץ ישראל". בווארשה יסדו את הוצאת הספרים "אחיאסף" ואת "השילוח".

ל"בני משה" קמו מתנגדים משני כיוונים: חובבי ציון רבים דרשו שלא לעכב את העבודה המעשית בארץ, וחרדים חששו כי כוונת "בני משה" היא להנהיג רפורמה בדת. האגודה הייתה חסרת תוכנית פעולה מעשית וכוחה נחלש. היא התפרקה בשנת 1897 לאחר שמונה שנות פעולה.

לקריאה נוספת
------------

* דר' א. י. פריידענבערג, "זכרונות פון א ציוניסטישן סאלדאט", יצא לאור ביידיש ב-1938, בבריסל

קישורים חיצוניים
----------------

* כינוס נציגי היישוב החדש ביפו 1894, קתדרה 66, דצמבר 1992
* יוסף שלמון, ‏תהליכי הקיטוב בישוב היהודי בארץ במחצית הראשונה של שנות ה-90, **קתדרה** 12, יולי 1979
* אסתר שטיין-אשכנזי, ‏אגודת "בני משה", מרכזה בוורשה וזיקתה לתנועת חיבת ציון, **הציונות** י"א, 1986, עמ' 29–64

הערות שוליים
------------

1. ↑  נורמן רוז, **חיים ויצמן**, פרק ב, עמ' 26.
2. ↑  כתבי אחד העם בפרויקט בן-יהודה
3. ↑  אסתר שטיין-אשכנזי, ‏אגודת "בני משה", מרכזה בוורשה וזיקתה לתנועת חיבת ציון, **הציונות** י"א, 1986, עמ' 31
**ג'ון פורד** (המוכר בעיקר בשם **Eskimo** וגם בשם **Junya**) הוא תקליטן אנגלי, היוצר מוזיקת טראנס בסגנון פסיכדלי ובנו של ג'ון פורד, מייסד הלייבל Phantasm. אביו של ג'ון פורד נקרא גם כן ג'ון פורד וגם הוא בעברו התעסק ביצירת טראנס פסיכדלי.

קריירה מוזיקלית
---------------

אלבומו הראשון, "Can You Pick Me Up?" יצא לאור תחת הלייבל Phantasm (לייבל הטראנס הנמצא, יחד עם הלייבל Psychic Deli בבעלות אביו) והוא מכיל 9 רצועות וכולל רמיקס שעשה לטראק "Fire on Ice" של Skazi.

לאחר הצלחת אלבומו הראשון, כאשר הגיע לגיל 18, הוחלט בלייבל למקצע את Eskimo והוא החל לתקלט בארץ הולדתו - אנגליה וכן ביפן, ישראל, מקסיקו, דרום אפריקה, ברזיל, ארצות הברית ובמדינות נוספות באירופה.

Eskimo הקליט מספר סינגלים תחת הלייבלים HOMmega Phonokol, Phantasm ו-Enzyme Records. נוסף לסינגלים הוציא Eskimo דיסק נוסף תחת הלייבל היפני Toshiba-EMI Records. מבין הלהיטים הגדולים שהקליט היו Hello Moto שגם זכה לגרסת רמיקס של המפיק האלקטרוני הישראלי עידו שוהם, ו-Voodoo People שזכה לביקורות טובות בעולם הטראנס והזניק את הקריירה של התקליטן הצעיר כשרבים בתעשייה זיהו את הפוטנציאל הטמון בו.

Eskimo הצטרף לסיבובי ההופעות של "Dynamic" במהלכן קידם את יחסי הציבור שלו על ידי הקלטת אלבום קונספט בשם "Dynamo". במקביל, הצטרף לאגדת הטראנס דיק טרבור ("Green Nuns Of The Revolution") בפרויקט שנקרא "Jumanji" שמטרתו הייתה "לשבות את ההרגשה של הג'ונגל ולהעביר אותה למוזיקה" ("Capture the vibe of the jungle and put it in the music").

דיסקוגרפיה
----------

### אלבומי אולפן

* 2003 - Can you pick me up?
* 2004 - Take a look out there
* 2005 - Balloonatic Part One
* 2006 - Balloonatic Part Two
* 2010 - Cheap Thrills

### סינגלים ומיני אלבומים

* 2007 - Recycled

### רמיקסים ידועים

* 2003 - Fire On Ice (Eskimo Remix)
* 2004 - Voodoo People (Eskimo Remix)

קישורים חיצוניים
----------------

* 

* אתר האינטרנט הרשמי של אסקימו (באנגלית)
* אסקימו, ברשת החברתית פייסבוק

* אסקימו, ברשת החברתית טוויטר

* אסקימו, ברשת החברתית אינסטגרם

* אסקימו, סרטונים בערוץ היוטיוב

* אסקימו, באתר ספוטיפיי

* אסקימו, באתר סאונדקלאוד (באנגלית)

* אסקימו, באתר MusicBrainz (באנגלית)

* אסקימו, באתר דיזר

* אסקימו, באתר Discogs (באנגלית)

* אסקימו, באתר Songkick (באנגלית)

* אסקימו, באתר טיידל (באנגלית)

* אסקימו, באתר אמזון מיוזיק

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: b4411d5d-2130-49f2-b075-8e727333f192
* VIAF: 65148933647154302188
* WorldCat (עם VIAF): 65148933647154302188

 |
**אסקלפיגנייה** (ביוונית: **Ἀσκληπιγένεια**; פעלה בין השנים 430 – 485 לספירה) הייתה פילוסופית ומיסטיקנית אתונאית.

ביוגרפיה
--------

אסקלפיגנייה למדה ולימדה, לצד אחיה הייריוס (אנ'), בבית הספר הנאופלאטוני באתונה. בית הספר התמודד עם בית הספר המדעי יותר באלכסנדריה. כמו נאופלאטוניסטים אחרים באותה תקופה, היא למדה בעיקר את אריסטו ואפלטון, אך גם את הפילוסופיה של אביה, פלוטרכוס מאתונה. היא חיה בהקשר היסטורי של סערה בגלל הקונפליקט בין המטאפיזיקה הנאופלאטונית, שנלמדה באקדמיה של פלוטרכוס, לבין הנצרות, שכבר צברה פופולריות באותה עת. 

הפילוסופיה של פלוטרכוס פעלה לאיחוד תורתם של אריסטו ואפלטון, ובכך הפגישה את הרעיונות הפגניים המנוגדים של תאורגיה ומיסטיקה (מאגיה), שלמד מאביו, נסטוריוס, ואז העביר את הידע הזה אל אסקלפיגנייה. לאחר מותו של פלוטרכוס, היא ירשה את בית הספר. בהיותה פילוסופית מוערכת בבית הספר באתונה, אסקלפיגנייה המשיכה ולימדה את פרוקלוס, שהפך לתלמידה הידוע ביותר.
היא לימדה אותו, לא רק את הפילוסופיות של אריסטו ואפלטון, אלא כללה בהוראתה גם תורות שאביה העביר אך ורק לה לפני פטירתו, באומנויות התאורגיה והמיסטיקה הפגנית.

בהיותה המומחית בתאורגיה, אסקלפיגנייה לימדה מתוך גישה מטאפיזית. היא האמינה בכך שיש חמישה תחומי מציאות: ה"אחד", טבע, חומר, נפש, ואינטליגנציה. כמו אביה, היא האמינה שכל נפש מחזיקה חלק אלוהי בתוך עצמה, וכי איחוד עם ה"אחד", בשילוב עם מאגיה, מחשבה פגנית על האלוהויות ומדיטציה, עשויים לגרום לאושר אמיתי לאדם, כדרך שהוא יכול לשלוט בגורלו שלו.
הוראתה לפרוקולוס על תאורגיה, הועילה לו מאוד משום שהוא המשיך לחשוב ולפתח רעיונות משלו, עד כדי כך, שלדברי מרינוס משכם, פרוקלוס היה מסוגל לעסוק בתאורגיה באופן כזה שהיא ריפאה את בת חברו, באמצעות התערבותו של אל הרפואה אסקלפיוס.

אסקלפיגנייה המשיכה ללמד באקדמיה לאחר שפרוקלוס המשיך לשכלל את מחשבותיו ותרגוליו התאורגיים. ההישגים הידועים ביותר שלה היו באומנויות ותרגול טקסים במיסטיקה הכלדית של תאורוגיה, כמו גם מחשבה יוצאת דופן בפילוסופיה האפלטונית. היא העבירה הרבה מתורתם של אריסטו ואפלטון לתלמידים רבים. ההערצה כלפיה בפילוסופיה, כמו גם היותה מורה אשה חריפה, רק מוסיפים לערך ולחשיבות של מי שהייתה בעולם היווני. היא תרמה רבות להתפתחות המטאפיזיקה הנאופלאטונית ועבדה לצד פילוסופים גדולים רבים, כולל אחיה הייריוס. התקדמויותיה השפיעו על המחשבה העתידית על פרקטיקות התאורגיה, כמו גם על האומנויות והמאגיה של המיסטיקניות הכלדית. נאמר שהיא מתה בשנת 485 לספירה.

קישורים חיצוניים
----------------

* אסקלפיגנייה, באתר אנציקלופדיה בריטניקה (באנגלית)

הערות שוליים
------------

1. 1 2 3 4 5  **Asclepigenia**, באתר אנציקלופדיה בריטניקה
**מרקיזות מוראביה** (בצ'כית: **Markrabství moravské**, בגרמנית: **Markgrafschaft Mähren**), הייתה מדינה שהשתייכה לכתר בוהמיה, והייתה כפופה לדוכסות בוהמיה ולאחר מכן לממלכת בוהמיה, אשר התקיימה בתחילה כממלכה עצמאית, ומשנת 1526 תחת שלטון בית הבסבורג, עד לאחר תבוסת האימפריה האוסטרו-הונגרית במלחמת העולם הראשונה בשנת 1918.

היסטוריה
--------

לאחר הבסת מוראביה הגדולה בשנת 907 על ידי בית ארפאד ההונגרי, סופחה סלובקיה לנסיכות הונגריה כהונגריה העליונה, ואילו מוראביה סופחה לדוכסות בוהמיה. בשנת 955 הביסו הכוחות הגרמנים והבוהמים את הכוחות המדיארים בקרב על הנהר לך, ובעקבות כך אישר אוטו הראשון, מלך גרמניה את שליטתו של בולסלאב הראשון, דוכס בוהמיה בבוהמיה ובמוראביה. בין השנים 999–1019 הייתה מוראביה תחת שלטון פולין, אולם לאחר מכן נכבשה בחזרה על ידי אולדריך, דוכס בוהמיה.

בשנת 1182 אוחדו נסיכויות ברנו, אולומואוץ וזנוימו בידי פרידריך הראשון, קיסר האימפריה הרומית הקדושה, ונמסרו לקונרד השני, דוכס בוהמיה כ**מרקיזות מוראביה**. במהלך השנים לאחר מכן, התואר ניתן ליורש העצר של ממלכת בוהמיה.

בשנת 1310 תפס בית לוקסמבורג את השליטה בבוהמיה, ובמהלך המלחמות ההוסיטיות תמכו אצילי מוראביה בזיגיסמונד, קיסר האימפריה הרומית הקדושה. בשנת 1469 נכבשה מוראביה על ידי מתיאש הראשון, מלך הונגריה אשר טען לתואר "מלך בוהמיה" כנגד ייז'י מפודבראדי, מלך בוהמיה, והמלחמה נמשכה אף לאחר מותו של ייז'י מפודבראדי בזמן שלטונו של ולדיסלב השני, מלך בוהמיה, והסתיימה בשלום אולומואוץ בשנת 1479, ובו ויתר מתיאש על התואר מלך בוהמיה, אך המשיך להחזיק באדמות מוראביה.

בשנת 1526 נהרג לאיוש השני, מלך בוהמיה והונגריה בקרב מוהאץ', ובעקבות כך הוכתר פרדיננד, ארכידוכס אוסטריה מבית הבסבורג למלך בוהמיה. שלטון בית הבסבורג בבוהמיה נמשך עד לתבוסת האימפריה האוסטרו-הונגרית במלחמת העולם הראשונה בשנת 1918 והקמת צ'כוסלובקיה.

קישורים חיצוניים
----------------

ויקישיתוף מדיה וקבצים בנושא **מרקיזות מוראביה** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NKC: ge745340

 |
מרקם פורפירי של גרניט שנחצב מצדו השווייצרי של המון בלאן שבו פנוקריסטים לבנים גדולים של פלגיוקלז, מינרלים טריקליניים שלהם חתך טרפזי. המטבע של אירו אחד שקוטרו 2.3 סנטימטרים הונח על הסלע לקבלת קנה מידה.
**מרקם פּורפירי** הוא מרקם של סלעי יסוד המתאפיין בגבישים גדולים הנראים בבירור רב והקרויים לכן פֶנוקריסטים (מיוונית - "גבישים נראים") בתוך מסה של גבישים קטנים יותר שבדרך כלל אינם נראים לעין הבלתי מזוינת המכונה מסת אם.

כל מרקם של סלע יסוד שבו יש שני גדלים של גבישים הוא מרקם פורפירי, הן כשהסלע הוא אפינטי (דק גרגיר) שבו לא ניתן לראות את הגבישים הבונים את מסת האם בעין הבלתי מזוינת, כמו בבזלת, והן כשהסלע הוא פנריטי (גס גרגיר) שבו ניתן לראות את הגבישים הבונים את מסת האם בעין בלתי מזוינת, ושבו יש פנוקריסטים גדולים מאוד (בגודל של כמה ס"מ), כמו גרניט.

מקור המונח הוא בסלע פורפיר, סוג של אנדזיט בעל גוון סגול (מכאן מקור השם - המילה הלטינית שמקורה יווני לצבע הסגול) ששימש כאבן קישוט למבנים ציבוריים בתקופת רומא העתיקה שבו מסת האם היא אפינטית ובו יש פנוקריסטים של פצלת השדה וקוורץ.

מרקם פורפירי קיים במגוון רחב של סלעי יסוד כמו גרניט, ריוליט, דיוריט, אנדזיט ובזלת.

תהליך היצירה
------------

מרקם פורפירי נוצר כאשר עמוד המאגמה מתקרר לאיטו בשני שלבים. בשלב הראשון המגמה מתקררת לאיטה בתוך קרום כדור הארץ ותוך כדי כך נוצרים גבישים גדולים שקטרם 2 מילימטרים ויותר. בשלב השני והאחרון המגמה מתקררת במהירות כשהיא קרובה לפני השטח או כשהיא נחשפת לאוויר בהתפרצות געשית, ואז נוצרים גבישים זעירים בלתי נראים לעין בלתי מזוינת הבונים את מסת האם.
**ולדימיר ואזוב** (בבולגרית: **Владимир Вазов**;‏ 18 במאי 1868, סופוט, האימפריה העות'מאנית – 20 במאי 1945, ריבאריצה ממלכת בולגריה) היה גנרל, ומפקד אוגדת הרגלים התשיעית "פלבן" של צבא בולגריה, במהלך מלחמת העולם הראשונה, אשר לחמה בחזית המקדונית והשתתפה בשלושת הקרבות ליד אגם דויראן.

תחילת הקריירה
-------------

ואזוב נולד למשפחה עם נטייה פוליטית לאומנית. הוא הלך בדרכיו של אחיו הבוגר גאורגי ואזוב, איש צבא נוקשה שאף הוא הגיע לדרגת גנרל. אחיו הבכור היה הסופר והמשורר הבולגרי הנודע איוואן ואזוב והאח הצעיר בוריס, גדל להיות פוליטיקאי ואיש ציבור. בשנת 1886 החל ולדימיר ואזוב את לימודיו בבית הספר הצבאי בסופיה וסיימם בשנת 1888, כשהוא בדרגת סגן משנה. בין השנים 1902–1903, נשלח לבית הספר לארטילריה של הצבא הרוסי בעיר פושקין. במלחמת הבלקן הראשונה הוצב בגזרת לילבורגז כמפקד גדוד ארטילריה ובמלחמת הבלקן השנייה שירת בתפקיד זהה בגזרה הסרבית, ליד העיר פירוט.

מלחמת העולם הראשונה
-------------------

בתהילתו זכה במהלך מלחמת העולם הראשונה, כמפקד אוגדת חיל הרגלים התשיעית "פלבן", של הצבא הבולגרי בחזית המקדונית. למרות נחיתות מספרית לעומת הכוחות הצבאיים הבריטיים והיווניים, הצליח לשמור על הקו הדרומי של החזית, שעבר סמוך לאגם דויראן שבמקדוניה של ימינו והשתתף בכל שלושת הקרבות העקובים מדם, שנוהלו בגזרה. באחרון שבהם קרב דויראן השלישי, שהתחולל בחודש ספטמבר 1918 הנחיל תבוסה מוחצת לכוחות הצבא הבריטי והיווני אשר איבדו 7,000 מחייליהם.

אחריתו
------

ואזוב נחשב גיבור מלחמה. עם סיום המלחמה, לאחר ההגבלות שהוטלו על בולגריה במסגרת חוזה ניי, הותר לו להישאר בצבא, בניגוד לקצינים רבים אחרים. ואזוב השתחרר מהשירות ב-24 בפברואר 1920. עם שחרורו עמד בראש ארגון קציני המילואים הבולגרים.

ב-16 באפריל 1925 השתתפו ואזוב ורעייתו בתפילת האשכבה בכנסיית סווטה נדליה בסופיה, לזכרו של הגנרל קונסטנטין גאורגייב, שנרצח יומיים קודם לכן בידי קומוניסטים. במהלך האירוע התפוצצה במקום פצצה רבת עוצמה, שנועדה לחסל את המלך בוריס השלישי, אשר למזלו הטוב איחר לאירוע. 160 בני אדם נהרגו בפיגוע או נפטרו מפצעיהם לאחריו ובכלל זה שר ההגנה לשעבר וקצינים בכירים בצבא הבולגרי כגון הגנרל סטפן נרזוב, ו-320 נפצעו. ואזוב נפצע קשה באירוע ונדרש להחלמה בת מספר חודשים. 

בין השנים 1926 ועד 1932 כיהן כראש עיריית סופיה ונחשב אחד מראשי העיר הטובים שהיו, כשבתקופתו עברה העיר תנופת פיתוח בעיקר בתחום התשתיות. ואזוב נישא ונולדו לו שלושה ילדים, כשבנו בכורו ולדימיר הפך בעצמו לקצין בכיר בצבא הבולגרי. ולדימיר ואזוב פרש לכפר ריבאריצה שם הלך לעולמו ב-20 במאי 1945.

ראו גם
------

* בולגריה במלחמת העולם הראשונה

קישורים חיצוניים
----------------

ויקישיתוף מדיה וקבצים בנושא **ולדימיר ואזוב** בוויקישיתוף

הערות שוליים
------------

1. ↑  בוריסלאב גורדב, "כתבה לרגל מלאת 80 שנים לפיגוע בכנסיית סוייטה נדליה", באתר mediatimesreview.com (בבולגרית).
2. ↑  מיכאל בר-זוהר, **הרכבות יצאו ריקות**, הוצאת הד ארצי, אור יהודה, 1999, עמוד 27.

|  |  |
| --- | --- |
| בקרת זהויות עריכת הנתון בוויקינתונים | 
* GND: 123349753
* ISNI: 0000 0000 5186 0255
* LCCN: no93029029
* VIAF: 64912435
* WorldCat: lccn-no93029029

 |
**בִּקְעָה להתגדר בה** או **מקום להתגדר בו** הוא ניב שמקורו בתלמוד, המתאר מצב שבו המעשה הרצוי היה מוזנח בעבר או שלא נפסקה בו הלכה (בלשוננו כיום: לָאקוּנָה), עד שהגיע אדם ו"התגדר" בתחום זה; כלומר - תיקן את המצריך תיקון, או למד וחקר את הנושא שלא נלמד בעבר, ופסק בו הלכה.

מקום להתגדר בו
--------------

מקור הביטוי בתלמוד הבבלי: 

> 
> העיד רבי יהושע בן זרוז בן חמיו של רבי מאיר לפני רבי על רבי מאיר שאכל עלה של ירק בבית שאן, והתיר רבי את בית שאן כולה על ידו. חברו עליו אחיו ובית אביו, אמרו לו: מקום שאבותיך ואבות אבותיך נהגו בו איסור אתה תנהוג בו היתר? דרש להן מקרא זה "וכתת נחש הנחשת אשר עשה משה כי עד הימים ההמה היו בני ישראל מקטרים לו ויקרא לו נחושתן" אפשר בא אסא ולא ביערו? בא יהושפט ולא ביערו? והלא כל עבודה זרה שבעולם אסא ויהושפט ביערום! אלא מקום הניחו לו אבותיו להתגדר בו, אף אני – מקום הניחו לי אבותי להתגדר בו. מכאן לתלמיד חכם שאמר דבר הלכה שאין מזיחין אותו.
> 
> 
> 
> — תלמוד בבלי, מסכת חולין, דף ו', עמוד ב'–דף ז', עמוד א' (בתוספת סימני פיסוק)
> 

במאמר זה משמעות הביטוי "מקום הניחו לי אבותי להתגדר בו" היא שאין ראוי להיות תמיד שמרן ולא לקבל חידושים שלא נהגו בהם האבות, כי האבות הניחו מקום לדורות הבאים לתקן את המציאות, כפי שהמלך חזקיהו השמיד את נחש הנחושת ששימש לעבודה זרה, ולא נמנע מכך רק מפני שאבותיו הצדיקים, אסא ויהושפט לא עשו זאת. משמעות המילה "להתגדר" בביטוי זה היא לבנות גדר, להקיף שטח שהיה פרוץ ומופקר, ובהשאלה – לתקן מצב של מציאות מוזנחת.

בקעה להתגדר בה
--------------

בתלמוד הבבלי נכתב: 

> 
> ... רבי אלעזר אשכחיה [=פגש את] לזעירי, אמר ליה: איכא תנא דאתנייה לרב כחל [=האם מישהו לימד את האמורא רב מה דינו של "כחל"]? אחוויה [=שלח זעירי שאלה זו] לרב יצחק בר אבודימי, אמר ליה: אני לא שניתי לרב כחל כל עיקר [=אני לא לימדתי את האמורא רב דין זה]; [אלא] רב **בקעה מצא וגדר בה גדר** (כלומר, באופן עצמאי הוא מצא נושא שהחליט לפסוק בו הלכה לבד).
> 
> 
> 
> — תלמוד בבלי, מסכת חולין, דף ק"י, עמוד א'
> 

המילה "בִּקְעָה" בביטוי זה עשויה להתפרש בשני מובנים:

* בקע, פרצה. רב מצא מקום פרוץ בגדר וגדר אותו. ובהשאלה, רב תיקן ופסק הלכה בנושא שהיה פרוץ ולא מטופל.
* בקעה, עמק מחוץ לעיר שלא נהגו להקיפו בגדר. בקעה משמשת בהקשר זה כפרפרזה על הדיון ההלכתי בדיני שכנים בתחילת מסכת בבא בתרא, העוסק בהבחנה שבין גינה לבקעה; המשנה קובעת כי "גינה" הוא מקום שנהוג לגדור אותו, ואילו בקעה היא מקום שלא נהוג לגדור אותו. כלומר, בביטוי זה נעשה שימוש במושג בקעה, כמקום שנהוג שלא לגדור אותו, כדי לתאר תחום שלא נלמד ולא נחקר עד כה, ומי שלומד או חוקר תחום זה נחשב כמי שגודר את הבקעה.

הביטוי המקובל בימינו "בקעה להתגדר בה" היא צירוף של הביטוי "בקעה מצא וגדר בה גדר" ושל הביטוי "מקום הניחו לי אבותי להתגדר בו".

בימינו הורחבה משמעות הביטוי, והיא כוללת כל מצב שבו יש תחום הפתוח לפרשנויות שונות.

הערות שוליים
------------

1. ↑  משנה, מסכת בבא בתרא, פרק א', משנה ב'.
**סרטוריט** הוא מינרל סולפידי נדיר מאוד המכיל עופרת וארסן בגוון אפור שחור.

תכונות
------

### הרכב כימי וקריסטלוגרפיה

נוסחת המבנה הכימי של הסרטוריט היא PbAs2S4

הסרטוריט מתגבש במערכת המונוקלינית, חבורת סימטריות נקודתית "מונוקלינית רגילה" {\displaystyle 2/m\ }, וחבורת סימטריות מרחבית "{\displaystyle \mathrm {P} 2\_{1}/\mathrm {n} \,\!}". הפרמטרים של תא היחידה הם: Å‏a=19.62‏, b=7.89‏ ו-c=4.19.‏

### תכונות פיזיקליות

הגבישים פריזמתיים מחטיים שאורכם עד 10 ס"מ, המסתיימים בכיפה שלעיתים קרובות היא חלולה, כשפאותיהם מקווקווים באופן בולט. מקבצים עלעליים של גבישים נפוצים לעיתים קרובות בשל תופעת גבישים תאומים נפוצה על {100}. את העלעלים ניתן לראות בחתך שנעשה בגביש מלוטש כשהם מכופפים. לסרטוריט יש פצילות טובה בכיוון אחד ({100}). הקשיות של המינרל נמוכה, 3 בסולם מוס, ומשקלו הסגולי הממוצע 5.1 גרם לסמ"ק.

### תכונות אופטיות

אופטית המינרל הוא אנאיזוטרופי חלש. גבישי הסרטוריט אטומים, צבעם אפור פלדה חיוור עד שחור. גוון המינרל בחתך שעבר ליטוש הוא לבן טהור, כשלעיתים רחוקות יש השתקפויות פנימיות בגוון אדום עמוק. הברק של הסרטוריט הוא מתכתי, והשרטוט של גבישיו בגוון אדום חום. הסרטוריט ניחן בפליאוכרואיזם (עד כמה משתנה צבע המינרל בהתאם לזווית בה מסתכלים בו) חלש באוויר, אבל תכונה זו מתחזקת בנפט.

גילוי ומקור השם
---------------

הגאולוג והמינרלוג הגרמני וולפגנג סרטוריוס פון ואלטרסהאוזן (1879-1806) מאוניברסיטת גטינגן תיאר ב-1855 לראשונה את המינרל מדגימה ממחצבת לנגנבאך (Lengenbach) בפלד (Feld) בינטל (Binntal - עמק בין) בקנטון ואלה שבדרום-מערב שווייץ. ב-1866 קרא המינרלוג האמריקני ג'יימס דווייט דיינה למינרל על שמו של ואלטרסהאוזן.

שימושים
-------

לסרטוריט יש ערך לאספני מינרלים בלבד.

מקור ותפוצה
-----------

הסרטוריט נוצר כתוצאה של מתגובה של תמיסות הידרותרמיות עשיר בארסן עם המינרל גלנה (PbS). במחצבת לנגנבאך שבה נתגלה המינרל גרמה תופעה זו להיווצרות סדרה של מינרלים נדירים מאוד שבהם ריכוז הארסן הולך ועולה החל במינרל ג'ורדניט (Pb14(As,Sb)6S23) וכלה בסרטוריט המצוי בדרך כלל בתוך דולומיט.

הסרטוריט הוא מינרל נדיר ומצוי במספר מעט של מקומות בעולם ובהם מחצבת לנגנבאך (Lengenbach) בפלד (Feld) בינטל (Binntal - עמק בין) בקנטון ואלה שבדרום-מערב שווייץ (מקום בו נתגלה לראשונה) שבה זהו הסולפיד הנפוץ ביותר; בסרו רדונדו (Cerro Redondo) בפרובינציה חוחוי בארגנטינה; בנאגיבורסוני (Nagybörzsöny) בהונגריה; במחצבת השיש פיטאונה (Pitone) סמוך לסראווצה (Seravezza) בטוסקנה שבאיטליה; בטאקארדה (Takarada) ביפן; ובפאולר (Fowler) במדינת ניו יורק, שבארצות הברית.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **סרטוריט** |

* אתר Mineral Galleries
* אתר WebMineral
* אתר Mindat
* פרויקט rruff

הערות שוליים
------------

1. ↑  פרויקט rruff
2. ↑  פרויקט rruff
3. ↑  James Dwight Dana, *A System of Mineralogy*
4. ↑  לרשימה המלאה ניתן להיעזר באתר Mindat.‏
בפיתוח תוכנה, **העדפת מוסכמות על פני הגדרות** (באנגלית: **convention over configuration**; ידוע גם כ-**coding by convention** - **תכנות לפי מוסכמות**) היא פרדיגמת עיצוב תוכנה השואפת להפחית את מספר ההחלטות שמפתחי תוכנה צריכים לקבל, וזאת במטרה להשיג פשטות, אבל מבלי בהכרח לאבד גמישות.

למעשה, משמעות הביטוי היא שהמפתח צריך לפרט רק את ההיבטים הלא שגרתיים של היישום. לדוגמה, אם יש במערכת מחלקה בשם "Sale" (מכירה), אז כברירת מחדל, הטבלה המתאימה לה בבסיס הנתונים תיקרא "sales" (מכירות). רק אם מישהו יחליט לחרוג ממוסכמה זו, ולדוגמה יקרא לטבלה "products\_sold" (מוצרים שנמכרו), אז יהיה עליו לכתוב קוד שעוסק במתן השמות.

כאשר המוסכמה הממומשת תואמת את ההתנהגות הרצויה, היא יכולה לפעול כצפוי מבלי הצורך לכתוב קובצי תצורה. רק כאשר ההתנהגות הרצויה חורגת מהמוסכמה הממומשת, תידרשנה פעולות הגדרה מפורשות.

מוטיבציה
--------

קיימות תשתיות תוכנה הדורשות קובצי תצורה רבים, שכל אחד מהם כולל הגדרות רבות. קבצים אלה כוללים מידע ייחודי לכל פרויקט, כדוגמת כתובות URL ומיפויים בין מחלקות לטבלאות של בסיסי נתונים. בדרך כלל מספר גדול של קובצי תצורה עם הרבה פרמטרים מעיד על כך שעיצוב היישום מורכב יתר על המידה.

לדוגמה, בגרסאות הראשונות של כלי ה-ORM הנפוץ לג'אווה, Hibernate, המיפוי בין מחלקות והשדות שלהן לבסיס נתונים בוצע באמצעות תיאור יחסים אלה בקובצי XML. את מרבית המידע הזה ניתן היה לחשוף על ידי מיפוי של מחלקות לטבלאות ושל שדות (משתני מחלקה) לעמודות בטבלה המתאימה - על סמך שמות המחלקות והמשתנים. גרסאות מאוחרות יותר של Hibernate הפסיקו את השימוש בקובצי XML, ובמקום זאת יישמו את המוסכמות הללו בדיוק. ניתן לציין סטיות ממוסכמות אלה באמצעות שימוש ב-Java annotations.

שימוש
-----

תשתיות תוכנה מודרניות רבות משתמשות בגישת ה-convention over configuration, ביניהן מערכות כדוגמת: ASP.NET MVC ,Maven ,Grails ,JSF ,EJB ,Ruby on Rails ,Spring, ורבות אחרות.

עם זאת, הרעיון עצמו הוא ותיק יותר והוא קשור לרעיון ברירת המחדל. כמו כן, ניתן לזהות את הרעיון מאוחר יותר, בבסיסן של ספריות Java. לדוגמה, המפרט של JavaBeans מסתמך במידה רבה על רעיון ה-convention over configuration. זהו תרגום של ציטוט מתוך המפרט של JavaBeans, גרסה 1.01:

> 
> ככלל, איננו רוצים להמציא מחלקת java.beans.everything עצומה שאנשים צריכים לרשת ממנה. במקום זאת אנחנו רוצים שסביבות הרצה של JavaBeans יספקו התנהגות ברירת מחדל עבור אובייקטים 'נורמליים', אבל לאפשר לאובייקטים לדרוס (override) חלק מהתנהגות מסוימת על ידי ירושה מממשק java.beans.something ספציפי כלשהו.
> 
> 
> 
>
**ליקורינוס** (שם מדעי: ***Lycorhinus***; משמעות שמו: "חוטם זאב") הוא סוג של דינוזאור בעל אגן דמוי-עוף ממשפחת ההטרודונטוזאוריים שחי במשך תחילת היורה שלפני 197 מיליון שנה באפריקה.

המאובנים שלו התגלו ב-1924 בתצורת אליוט (אנ') שבכף התקווה הטובה, דרום אפריקה והוגדרו בידי החוקר סידני ה. הוטון (Sidney H. Haughton). בתצורה זו התגלו דינוזאורים מוקדמים מתחילת היורה כמו המסוספונדילוס, המלנורוזאורוס, הלסוטוזאורוס והאאוסקלוזאורוס, וכן קרוביו ההטרודונטוזאורוס והאבריקטוזאורוס. האחרון נחשב בתחילה לחלק מסוג זה, אך הועבר לסוג נפרד ב-1975.

דינוזאור זה היה קטן יחסית, באורך של 1.2 מטר לרבות הזנב והיה בעל לסתות חזקות עם ניבים ארוכות בקדמת הלסת, מהם קיבל את שמו מהוטון. עם זאת הויטון סבר שמדובר בסוג של קיינודונט דמוי-כלב כשלבסוף הסתבר שהיה קרוב יותר להטרודונטוזאורוס.

למרות המראה המפחיד של ניביו הוא כנראה היה אוכל שורשים וצמחייה דומה או לפחות אוכל כל ולא טורף.

קישורים חיצוניים
----------------

ויקישיתוף מדיה וקבצים בנושא **ליקורינוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |
מצודת מוחראני
מפת אחוזת נסיך מוחראני
**מוּחרַאנִי** (בגאורגית: **მუხრანი**; במקור מוּחנַארִי בגאורגית: **მუხნარი**, "חֹרֶשׁ-אַלוֹן") הוא מחוז היסטורי במזרח גאורגיה, שפלה בשטח של מחוז מצחתה מתיאנתי בגאורגיה של היום, צפונית לעיר מצחתה. הוא שוכן בתוך הגבולות ההיסטוריים של כארתלי מוקף בנהר הקורה ושני יובלות שלו: כּסַאנִי (אנ') ואראגווי.

ממוקם בצורה אסטרטגית על נתיבי מעבר ראשיים החוצים את גאורגיה של העת העתיקה ושל ימי הביניים. שפלה פורייה וברת השקיה, אזור מתקדם מבחינה כלכלית ובמובן מסוים קישרה בין המחוזות שנמצאות בשפלה של כארתלי למחוזות שנמצאות ברמה של כארתלי.

במאה השנייה עד המאה הרביעית לספירה, שכן באזור היישוב דזַאלִיסִי (אנ'), אחד היישובים החשובים ביותר באיבריה הקווקזית. הרשומות הגאורגיות מימי הביניים מתארים את מוחראני כאזור מיוער, שהיה מועדף על ידי מלכי גאורגי לציד. לאחר מכן מסופר כי משפחת האצולה דזַאגַאנִיסדזֶה (ძაგანისძე) הייתה בעלת המחוז מן המאה ה-8/9 לשנת 1123, עת בו הוחרמה על ידי דוד הבנאי. מוחראני הפכה לחלקה משגשגת של השטחים המלכותיים. חלקו נתרם על ידי הכתר מאוחר יותר למנזר שיו-מר'ווימה וקתדרלת סווטיצחובלי.

בשנת 1512 עבר המחוז בבעלות תורשתית לענף עקיף של שושלת בגרטיוני ששלטה בממלכת כארתלי (אנ'). זה קרה כאשר בגרט הראשון (אנ') הצליח לקבל את הזכות להחזיק את מוחראני ללא תשלום מידי דוד העשירי, מלך כארתלי, שהיה אחיו הבכור. כגמול על סיוע קריטי שלו במאבק של דוד בגאורגי השני (אנ'), מלך ממלכת קאחתי. מאותו זמן ואילך, נקרא האדון של מוחראני בשם מוּחרַאן-בַּאטוֹנִי (მუხრან-ბატონი), והענף הבגרטיוני נקרא בַּגרַטִיוֹן-מוּחרַאנֵלִי (חלק מנציגי המשפחה התאזרחו ברוסיה בשם נסיכי בַּגרַטִיוֹן-מוּחרַאנסקִי). עם ירידת סמכותו של השלטון המרכזי, הפכה מוחראני לאחוזה פאודלית אוטונומית שנקראה סַאתַאווַאדוֹ (אנ') - "אחוזת התַאווַאדִי (אנ')" או נסיכות גאורגית. היא נקראה סַאמוּחרַאנבַּאטוֹנוֹ (גאו') - "אחוזת מוחראן-באטוני". היישוב הראשי של נסיכות זו נקראה שִׁיוֹסאוּבַּאנִי ומשנות השבעים של המאה ה-18 היא ידועה בשם מוחראני (גאו'). המבצר שנבנה במפגש הנהרות הקורה והכּסַאנִי (אנ'), בתחילת המאה ה-16, שימש כמעוז מרכזי באזור. כפרים נוספים שהוחזקו על ידי נסיכי מוחראן-באטוני היו: אר'איאני (אנ'), חַאנדַאקִי (גאו'), תֵזִי (גאו'), אוֹקַאמִי (גאו') ובחלק מהזמן לַאמִיסקַאנָה (גאו') גרֵמִיסחֶווִי (גאו'). המעמד האוטונומי של מוחראני נמשך עד לסיפוח הרוסי של מזרח גאורגיה בשנת 1801 (אנ'), אבל לא בוטל לחלוטין עד לשנות הארבעים של המאה ה-19.

קישורים חיצוניים
----------------

ויקישיתוף מדיה וקבצים בנושא **מוחראני** בוויקישיתוף

הערות שוליים
------------

1. ↑  **בַּאטוֹנִי** (אנ') היה תואר גאורגי שבימי הביניים היה יכול להיות מיוחס לריבון הגבוה ביותר בהיררכיה הפאודלית - מלך או בעלים פאודלי של איכרים. כיום משמעותו "אדון".
**אריתמטיקה אוניברסלית** (בלטינית: **Arithmetica Universalis**) הוא ספרו המתמטי של אייזק ניוטון שפורסם ב-1707. כשהוא נכתב במקור בלטינית, הוא נערך ופורסם על ידי ויליאם ויסטון, מחליפו של ניוטון באוניברסיטת קיימברידג'. הספר היה מבוסס על סיכומי הרצאות באלגברה שניתנו על ידי ניוטון בעשורים הקודמים.

המהדורה המקורית של ויסטון נתפרסמה ב-1707. היא תורגמה לאנגלית על ידי ג'וזף רפסון, אשר פרסם אותה ב-1720 תחת השם Universal Arithmetick. ג'ון משין פרסם מהדורה לטינית שנייה לספר ב-1722.

השם שבחר ניוטון לספר מעיד על התפקיד ההיסטורי שיעד לו ניוטון; במאה ה-17 החלה מגמה של התנתקות מהניסוח הגאומטרי שרווח כניסוח המתמטי המקובל (מגמה שהחלה בהצגת הגאומטריה האנליטית על ידי רנה דקארט) ומעבר לצורת חשיבה אלגברית - סימבולית יותר. ניוטון ביקש להמשיך את הניסוח המתמטי ברוח זו, ולהדגים כיצד ניתן להשתמש באמצעי הביטוי האלגבריים לפתרון בעיות באופן יעיל יותר ואולי אינטואיטיבי יותר. אין פירוש הדבר שניוטון זנח את הניסוח הגאומטרי הסינתטי, גם כי היה הניסוח המקובל ללא עוררין על כל הקהילה האקדמית. מניסיונו מצא ניוטון את המחשבה האלגברית כאמצעי הנוח והכללי (מכאן מגיע התואר "אוניברסלי" בשם הספר) יותר לגשת לבעיות. 

הספר עוסק בסימון אלגברי, באריתמטיקה, באינטראקציה בין גאומטריה ואלגברה (כמו הביטויים הגאומטריים למשוואות כישרים, עקומים, אורכים, שטחים ונפחים ולחלופין ניסוח תכונות הנובעות ישירות ממאפייני המצולעים המשוכללים, המעגל וחתכי החרוט), ובפתרון משוואות פולינומיות, המהווה אחד הנושאים המרכזיים הנידונים בספר, ובחקירתו מביא ניוטון תוצאות רבות, בפרט בתחום שלימים יהפוך מרכזי במתמטיקה ובפיזיקה, פולינומים סימטריים, ומוסיף לציין ממצאים רבים הקשורים בסכומי חזקות של שורשי (פתרונות) המשוואה (כולל ההצגה של "זהויות ניוטון", שיוכחו מאוחר יותר, באופן עצמאי, על ידי לאונרד אוילר במאה ה-18). בין היתר רומז לטענה הידועה כ"משפט היסודי של פולינומים סימטריים". כמו כן מיישם בספר את כלל הסימנים של דקארט לשורשים מדומים, ואף הציע, מבלי להוכיח, את הכלל המאפשר לקבוע את מספר השורשים (פתרונות) המדומים של פולינום. רק כעבור 150 שנה נמצאה הוכחה ריגורוזית לנוסחת המנייה של ניוטון, על ידי ג'יימס ג'וזף סילבסטר, ב-1865. פרט לתוצאות המשמעותיות המובאות בספר, קובצו בו גם מספר כללי אצבע פשוטים המסייעים להשיג מידע על ערך הפתרונות של פולינום שלא נמצא לו פתרון בעזרת רדיקלים, למשל התוצאה על החסם העליון של הערך המוחלט הגדול ביותר (המקסימלי) של שורש הפולינום בתלות במקדמיו.

הקישור שעושה הספר בין סימטריוּת, כלומר פולינומים סימטריים, לפתרון פולינומים ממעלה גבוהה, מעיד על ההבנה של ניוטון את אופי הבעיה של מציאת פתרונות (שורשי) משוואות פולינומיות, וניתן לראות בספר תרומה חשובה לאלגברה של משוואות (ובתורה לאלגברה המופשטת). גם בגלל תפוצתו, לספר הייתה השפעה על התפתחות האלגברה במאה ה-18, כולל על עבודתו של ז'וזף לואי לגראנז' על משוואות, שלימים שימשה אותו בניסוח המקובל למכניקה של ניוטון עצמו, ב"מכניקה האנליטית", וביסוד שהניח לגראנגז' לתורת החבורות.

קישורים חיצוניים
----------------

ויקישיתוף מדיה וקבצים בנושא **אריתמטיקה אוניברסלית** בוויקישיתוף